|  |
| --- |
| **Rom. 8:1-13**  **“Versoendes lewe deur die Gees – verlos van die straf én die mag van sonde.”** |

Twee weke gelede het ons saam Paulus in Rom. 7:24 uitgeroep in hartseer en benoudheid –

“Ek ellendige mens, wie sal my van hierdie doodsbestaan verlos?”

As jy eerlik was met jouself, dan was jy netnou weer saam met my by daardie besef,

dat al wil ek hoe graag, ek bly maar ŉ slegte voorbeeld van Jesus vir die mense om my.

My gedagtes en my woorde en wat ek doen en wat ek nalaat om te doen eer God nie soos wat dit pas by sy kinders nie.

Ek bly vasgevang in ellende – hartseer want ek bly vasval in my sonde.

My lewe wys nog soveel praktyke van my sondige natuur en so min van vrug van die Heilige Gees.

Maar soos twee weke gelede, het ons netnou weer gehoor

dat God my en jou sondes vergewe omdat Hy dit reeds aan Christus gestraf het.

Jesus het ons straf gedra sodat ons nie meer daarvoor gestraf sal word nie,

want God is regverdig – Hy sal my sonde nie twee keer straf nie.

Vir elkeen wat, soos ek ook, saam met Paulus in hartseer ons sonde en ellende ken, is die uitspraak in Rom. 8:1 oorweldigend.

Dit slaan jou asem weg as jy die Regter se uitspraak hoor –

daar is geen veroordeling nie.

Jy is tot die ewige dood van die hel toe skuldig,

maar daar is geen straf meer nie, geen veroordeling nie.

...

En dan word hartseer en benoudheid in ŉ oogwink weggesleur deur blydskap en lofprysing! Prys die Here! Halleluja!

En as die emosie uitgejubel is –

dan kom die diepe dankbaarheid en verwondering.

En die vraag maar hoe is dit moontlik?

(v.3) God ons Vader, het sy Seun in dieselfde gestalte gestuur van ŉ sondige mens soos ek en jy.

Jesus was regtig ŉ mens presies soos ek en jy, maar hy het geen sonde gehad nie (Heb. 4:15). Hy was 100% mens, maar nie sondige mens soos ons nie. Daarom skryf Paulus hy het die *gestalte* gehad van ŉ sondige mens.

(v.3) Die Vader het sy Seun in die gestalte van ŉ sondige mens gestuur om ons sondes in die vlees te kom veroordeel.

(v.3) Jesus Christus het die sonde se straf fisies as mens in die vlees kom dra, Hy het ons sondeskuld en straf hier op aarde in ŉ mens-lyf kom betaal (v.3).

In Hom is die wet van God fisies en in die vlees, in ŉ mens-lyf volkome nagekom.

Met sy lydingsoffer deur sy hele lewe, maar veral aan die kruis, het Hy ons verlos van alle straf op ons sonde.

(v.2) Die Heilige Gees het ons in Christus die nuwe lewe gegee en vrygemaak van die sonde en die dood.

Die Heilige Gees laat ons deel kry aan Jesus se verdienste

deur ons weer lewendig te maak (wedergeboorte) en

geloof te gee waarmee ons deel kry aan Jesus se verlossing.

Daarom, omdat God ons in Jesus Christus verlos van ons doodsbestaan, daarom is daar geen veroordeling vir dié wat in Christus is nie.

Dis belangrik om te weet dat die werkwoord in die teenwoordige tyd is.

Daar is nou geen veroordeling nie, en elke oomblik in die toekoms sal daar op daardie oomblik geen veroordeling wees nie.

Daar is nie nou nie en daar sal dus ook nooit kan meer straf op sonde wees nie – want op enige tydstip is daar geen veroordeling meer nie.

As jy in Christus is,

dan is daar geen sonde in die verlede wat nog ŉ bietjie veroordeling kan laat oorbly nie,

as jy in Christus is, dan is daar geen sonde wat jy nog in die toekoms gaan doen wat veroordeling kan bring nie,

maak nie saak hoe erg of verskriklik dit kan wees nie.

Daar is geen rede tot vrees of huiwering nie – neem hierdie vryheid in vaste oortuiging –

sowaar as die Here leef wat hierdie woorde deur Paulus laat skryf het.

Vir die wat in Christus is, is daar geen straf op sonde, geen veroordeling nie –

nie nou nie, nie more of volgende jaar of enige tyd in die ewigheid nie.

Jesus het klaar en volledig al die straf afbetaal op al jou sonde van die verlede en alles wat nog in die toekoms kom.

Die ellendige doodsbestaan en wanhopige angstigheid wat jy in eie swakheid van sonde kon doen nie, die verlossing wat wetsonderhouding nie kon bewerk nie, dit het die Heilige Gees gedoen (v.3), deur ons deel te laat kry aan die verlossing wat Jesus Christus (v.2), toe sy Vader Hom gestuur het daarvoor (v.3).

Is dit nie fantasties nie! Dit is die evangelie, die blye boodskap van Jesus Christus!

Maar ons is nie net verlos van die straf van ons sondes nie, ons is ook verlos van die sonde se heerskappy.

In v.4 skryf Paulus dat ons nou die wet kan vervul.

Ons kan nou die goeie doen wat ons wil doen en

ons kan ophou om die slegte te doen wat ons nie meer wil doen nie.

Want ons, vir wie daar nie meer veroordeling is nie, se lewens kan tog nie meer deur ons sondige natuur, of die vlees beheer word nie.

Die Gees het die oorhand gekry, die Gees moet dus in beheer wees

want dit is deur sy heerskappy wat Hy ons vrygemaak het van die sonde en die dood.

Jy kan net los wees van sonde en dood, jy kan net vry wees van veroordeling as jy deur die Gees beheer word.

En as jy deur die Gees lewe, dan is jou vlees of jou sondige natuur nie meer jou baas nie,

dan kán jy die wet nakom.

Paulus verduidelik die kontras van lewe deur die Gees en lewe deur die vlees deur die twee heen-en-weer met mekaar te vergelyk. Ek wil egter eers die een neem en dan die ander.

Wat is dit om in die vlees te lewe, om onder heerskappy van die sondige natuur te lewe.

Die OAV vertaal dit met vlees en die NAV met sondige natuur. Ek gaan eers net die vertaling vlees gebruik en dan later iets byvoeg oor sondige natuur.

(v.5) Die wat vleeslik is, bedink vleeslike dinge.

En vleeslike dinge bring die dood (v.6)

want vleeslike dinge is vyandskap met God

want dit wil nie, en kan ook nie die wet van God nakom nie (v.7);

dit kan God nie behaag of tevrede stel nie (v.8).

Nou wat is vleeslike dinge?

Jy kan prakties daaraan dink as dinge wat in hierdie lewe bly, dinge wat nie verder gaan as die dood van jou liggaam nie.

Dinge soos werk en karre en fisiese begeertes, en sportspanne en kos en klere en dinge en goeters.

Maar dit is tog nie noodwendig verkeerde dinge en vyandskap met God nie?

Dis waar vir NAV se vertaling met heerskappy van die “sondige natuur” ons help.

As jy die tweebymekaar sit – vlees en sondige natuur- dan kry jy vleeslike dinge wat heerskappy in jou lewe het.

Wanneer die dinge om jou (wat nie saam verby die graf sal gaan nie) jou lewe beheer.

En as dit jou beheer dan sien jy die dinge wat ons netnou in Gal 5 van gelees het –

woede (iets hier maak jou kwaad),

onsedelikheid (lyf begeertes en bevrediging wat jy hier bokant God se wil stel),

rusies (goed wat jy hier vir hê of waar jy vir jou opinie en jou belange hier in hierdie lewe stry),

uitspattigheid (waar jy in hierdie lewe meer van die goed wat God jou gee gebruik as wat jy regtig nodig het).

En so kan jy vir jouself ŉ lysie maak van dinge in jou lewe. Wat is daar in jou lewe, wat nie saam verby die graf gaan nie, maar wat jou lewe beheers... begeertes, vrese, spankeuse, selffokus, selfsug, gemak, jou eie opinie, jou ego – wat ook al...

Wanneer jy jou deur die vlees, deur jou sondige natuur laat beheers,

wanneer jy heeltyd net aan hierdie dinge dink, en daarop fokus, as dit jou geluk bepaal – net soos die ongelowige wêreld om jou – dan sal jy nie die koninkryk erf nie het Paulus in Gal 5:21 geskryf.

Dit is vyandskap met God se heerskappy,

dit bring die dood (v.6), hy bedoel die ewige dood.

As dit jou lewe beskryf,

dan moet jy nie so seker wees dat jy ook vry is van veroordeling nie...,

As jou lewe beheers word deur dinge wat nie verby die graf gaan nie, waarom dink jy dat jy regtig aan ŉ kind van God is?

Maar nee sê hy, ons wat in Christus is, ons vir wie daar geen veroordeling meer is nie, ons word deur die Gees, die Heilige Gees beheers (v.4).

Die Gees hou Hom besig met dinge van die Gees (v.5)

die dinge van die gees bring lewe en vrede (v6).

En wat bedoel Hy met dinge van die Gees?

Hier kan jy prakties dink aan dinge wat saam gelowiges verby die graf gaan.

Dinge wat nie in hierdie lewe, in die natuurlike, in die vlees vasgeanker is nie.

Die beste, of enigste plek om te begin is by wie God is en hoe Hy hom openbaar as Vader, Seun en Heilige Gees;

hoe Hy homself in die Bybel bekendstel, sy eienskappe soos liefde, en genade, en versoening en geregtigheid, en vrede, en integriteit.

Maar dan nie geregtigheid in hierdie lewe lewe alleen nie (dit kan weer vleeslik raak)

Geestelik is om verder en dieper te kyk en te dink was wat voor jou is.

Dit is om God se beheer en sy heerskappy te soek en raak te sien in natuurrampe,

en om God se besluit te aanvaar in swaarkry en lyding,

en weer kan jy die lysie in jou lewe verder invul...

As jy in Christus is, dan laat jy nie die sondige natuur jou beheers nie,

jy laat jouself deur die Gees beheers,

en dan is jy bevry van jou ellende (7:24),

want dat kan jy die goeie doen wat God wil en wat jy wil,

en dan kan jy die slegte wat jy nie meer wil nie stopsit,

jy kan die wil van God doen, sy wet nakom. (v.4).

In v.10 skryf Paulus dat al is Christus in jou,

dan bly hierdie liggaam van jou wel dood as gevolg van die sonde,

ons sal nie in hierdie lewe volkome regkry om God se wil te doen nie, ons is te swak as gevolg van die impak van die sonde.

Maar jou gees lewe reeds (ewig) deur die vryspraak van Christus wat jy kry deur die Heilige Gees.

As sy Gees wat Jesus uit die dood opgewek het in jou is,

dan sal Hy jou sterflike liggaam ook opwek en weer lewend maak (v.11).

En dan sal selfs ook jou vlees vry wees om verby die graf te gaan in heerlikheid.

Maar tot dan – staan ons onder verpligting. (v.12, 13)

Paulus is baie reguit in hierdie twee verse.

Dit is ŉ onvermydelike opdrag aan ons almal.

Dit is nie iets om oor te gaan wonder of na te dink nie.

Dit is iets om bloot te gaan doen, om dadelik en aanhoudend te doen.

Dit is nie ŉ onmoontlikheid nie, die is nie iets wat ons moedeloos of bedruk en hartseer maak nie. Inteendeel, want God het reeds alles gegee sodat ons dit wíl en kán doen.

Ons mag ons nie deur ons sondige natuur laat beheers nie.

Ons lewens besluite en ons fokus mag nie deur hierdie lewe en sy dinge beheers word nie.

As jy jou daardeur laat beheers, dan behoort jy nie aan Christus nie (v.9)

dan is daar wel veroordeling vir jou,

en dood – ewige dood(v12).

Maar vir gelowiges is dit tog nie waar nie?

Ons is tog vrygekoop, ons behoort aan Christus en

dit kan tog net as sy Gees in ons is

Omdat sy Gees in ons is, daarom is ons onder verpligting, onder opdrag – ons kan eintlik nie anders nie,

as om te leef onder heerskappy van sy Gees.

En dan sal ons lewe – ewig lewe in heerlikheid by God.

Dan is daar nie meer veroordeling nie en dan is ons nie meer “ellendige mense” in angs nie, want ons lewe in die Gees se beheer.

Dis als goed en wel – maar hoe? Wat kan jy doen?

Veral vir werkendes en ouers met kinders; kinders op skool; en ouer mense wat dinge sien agteruitgaan; is dit baie moeilik om ŉ balans tussen die vleeslike en die geestelike te behou.

Ek het self hierdie week erg daarmee gestoei omdat opleiding van ingenieurs net soveel van die week se tyd oorgeneem het en tyd vir gemeente werk en voorbidding weggeneem het.

Hoe gemaak in ons dol lewens?

Kom ek deel raad wat ek raakgelees het en ek hoop dit help julle soos dit my wel help:

John Owens het in 1681 geskryf oor hierdie teks en hy reken mens kan geestelike ingesteldheid of beheersing bevorder

deur daarna te soek in prediking,

en in gebede en

in gesprekke met ander gelowiges waar jy dan spesifiek oor geestelike perspektief oor die lewe gesels.

Hy se verder dat jy moet probeer om God agter dinge in jou lewe te probeer raaksien – die storm op die pad, die verkeersknoop, jou kind wat nie vir die span gekies is nie, die besering wat jy opgedoen het.

Neem Calvyn se voorbeeld oor tafelgebed as ŉ ander voorbeeld.

Hoekom bid ons voor ete – dit is tog seker nie omdat mens nie vir meer kos as een maaltyd op ŉ slag kan bid nie?

Calvyn sê ons het gewoontes nodig om ons daaraan te herinner dat ons van God afhanklik is en dat Hy in beheer is.

Ons gaan nie vergeet om te eet nie, as ons dan die gewoonte het om te bid voor ons eet, sal ons ook nie vergeet om te bid nie.

Jy kan hierdie voorbeeld kombineer mat Owens en te dink aan die ŉ gewoonte om daagliks Bybel te lees,

of om elke Sondag erediens toe te kom en met ander gelowiges te gesels.

Vir myself is dit al my lewe lank so – as ek nie Sondag saam die gemeente was nie, dan is die hele week in ŉ wêreldse fokus..

Ons dinge voor en na die graf in balans te hou, kan ek nie in ŉ “langafstand verhouding” met God lewe nie. Laat ek dit met ŉ voorbeeld uit die weermag dae verduidelik, toe jong seuns twee jaar militêre diensplig moes doen.

Baie troepe is deur hulle meisies afgesê. Ons het selfs ŉ naam gehad vir daai afsê-brief – ŉ “Dear John”. Met haar kêrel ver in die weermag het die ander jong manne in haar omgewing gou vir haar ŉ groter werklikheid geword as troepie doer ver. Aanvanklik het dit goed gegaan, sy het hom so nou en dan gesien as Hy ŉ naweekpas het, so nou en dan ŉ brief. Maar heel gou is dit regtig moeite en nie meer so natuurlik nie. EN dan op ŉ dag – dan verbreek sy maar die verhouding – en hy kry sy “Dear John.”

Wanneer die lewe om ons, die vleeslike dinge wat nie by die graf verbygaan nie ons lewe volmaak,

dan loop ons gevaar dat ons verhouding met God,

en ons lewe onder heerskappy van die Gees ŉ langafstand verhouding word.

Ons sal waarskynlik nie ŉ “Dear God” afsê briefie vir hom stuur nie,

maar sy heerskappy sal al minder sigbaar wees, al minder werklikheid in jou lewe.

Met die troepies was dit heel andersom.

Baie min troepe in die weermag het hulle meisies afgesê. Al was hy netso ver, en al het hy dit regtig nie maklik gehad het nie, het sy meisie ŉ groot werklikheid gebly. Haar foto in sy hempsak en haar gesig en stem in sy gedagtes was baie keer ŉ groter werklikheid as die nonsies om hom. Hy het soveel na haar foto gekyk en aan haar gedink dat sy selfs die motivering was wat hom aan die gang gehou het tot die volgende naweekpas.

Ons kan iets daaruit leer. Ons moet dinge doen en gewoontes koester wat help om die van dinge na die graf in balans te hou met dinge voor die graf. Om dinge van ons Vaderland, die hemelse koninkryk netso en selfs ŉ groter werklikheid te maak as dinge in ons lewens voor die graf.

Dink weer aan die lysie van Owens – erediens, gebed, gesprek met ander gelowiges wat netso stoei en verlang na ons vaderland...

Dit gaan nie vanself gebeur nie – beplan jou situasie – as jy baie ry is dit dalk geestelike musiek of afgelaaide preke of christelike audio books op die langpad?

Ek sluit af –

Daar is geen veroordeling meer vir die wat in Christus is nie.

Hy het ons verlos van alle sondestraf, maar ook van die sonde se heerskappy.

Omdat sy Gees in ons is hoef ons nie meer ons lewens te laat beheers deur ons sondige natuur nie, maar deur die Gees.

Trouens, omdat die Gees in ons is, kan ons nie anders nie en is ons onder verpligting om ons lewens te laat beheers deur sy Gees.

Maak werk in jou lewe om die balans reg te kry tussen voor en na die graf, tussen vlees en gees.

Deur sy Gees kan ons, en moet ons doen wat Hy wil wat ons wil

en ons kan en moet stopsit wat Hy en ons nie wil nie.

Regtig – moenie daarop dink of wonder nie, die opdrag is duidelik –

doen dit en jy sal lewe – in God se vrede en sekerheid.

Maar onthou terwyl jy daaraan werk in soekende afhanklikheid van die Heilige Gees:

onthou die vreugde, onthou die verwondering

oor wat God reeds kláár gedoen het deur Jesus Christus.

Daar is nou al geen veroordeling meer nie,

en daar sal nooit, ooit weer veroordeling wees nie,

elkeen wat in Christus Jesus is!

Amen